C 214/74
ET
Euroopa Liidu Teataja
16.6.2023
Kolmapäev, 18. jaanuar 2023
70. rõhutab, kui tähtis on arendada sidusat, vastastikku täiendavat ja koostalitlusvõimelist kaitsevõimet, et tugevdada Euroopa-Atlandi piirkonna julgeolekut kooskõlas ühtsete jõudude põhimõttega; kutsub ELi ja NATOt üles säilitama sõjalises võimekuses ülemaailmset tehnoloogilist juhtpositsiooni; rõhutab vajadust tagada sidusus ELi ja NATO asjaomaste võimete arendamise kavandamise protsesside tulemuste vahel; rõhutab, et EL peab arendama oma kaitsevõimet ja strateegilist autonoomiat, et suurendada ka tema suutlikkust olla oma liitlaste jaoks tugevam partner; kutsub ELi NATO liikmesriike üles suurendama kooskõlas NATO suunistega oma sõjalisi eelarveid vähemalt 2 %-ni SKPst;
71. väljendab heameelt USA, Kanada ja Norra osalemise üle PESCO sõjaväelise liikuvuse projektis, mis on oluline Euroopa kaitsmiseks ning millel on tähtis roll ELi ja NATO vastavate jõupingutuste sidususe suurendamisel sõjaliste jõudude liikumise hõlbustamiseks; tuletab siiski meelde, et kolmandate riikide osalemine üksikutes PESCO projektides tuleb otsustada igal üksikjuhul eraldi, kui selline osalemine on ELi strateegilistes huvides; väljendab heameelt Ühendkuningriigi hiljutise taotluse üle ühineda PESCO sõjaväelise liikuvuse projektiga; tuletab PESCOs osalevatele liikmesriikidele meelde vajadust tegevus- ja koostööalaste kohustuste kiire rakendamise järele; väljendab heameelt ELi ja NATO sõjaväelise liikuvuse struktureeritud dialoogi üle; tunnustab sõjaväelise liikuvuse tegevuskava 2.0, mille komisjon ja komisjoni asepresident ning liidu välisasjade ja julgeolekupoliitika kõrge esindaja esitasid 10. novembril 2022, ning nõuab selle kiiret rakendamist koostoimes PESCO sõjaväelise liikuvuse projektiga; nõuab Euroopa ühendamise rahastu tugevdamist seoses sõjalise liikuvuse projektidega; kutsub liikmesriike üles võtma meetmeid sõjaväelise liikuvuse menetluste lihtsustamiseks ja ühtlustamiseks ning lühendama loa andmise tähtaegu, et võimaldada ELi liikmesriikidel tegutseda kiiremini ja muuta reageerimine tulemuslikumaks; rõhutab, et uues sõjaväelise liikuvuse tegevuskavas tuleb tagada, et taristu, vastupanuvõime ja logistika valdkonna nõudeid hinnatakse sõjalise strateegia seisukohast; rõhutab, et selle ELi ja NATO koostöö juhtalgatuse tarbeks on vaja eraldada lisarahastust; kutsub ELi üles kaaluma Ukraina, Gruusia ja Moldova Vabariigi kutsumist osalema PESCO projektides, näiteks sõjaväelise liikuvuse projektides;
72. rõhutab, et ELil peavad olema Ameerika Ühendriikidega tihedad suhted, mis põhinevad sellistel ühistel väärtustel nagu demokraatia, vabadus ja õigusriik; tunneb heameelt selle üle, et Ameerika Ühendriigid ja selle praegune administratsioon pingutavad Euroopa territoriaalse kaitse nimel, eriti arvestades Venemaa Ukraina-vastast agressioonisõda, mis ohustab kogu Euroopat; võtab teadmiseks asjaolu, et Ameerika Ühendriigid tegelevad probleemidega ka India ja Vaikse ookeani piirkonnas, et astuda vastu Hiina kasvavale sõjalisele positsioonile, ning rõhutab, et ELi liikmesriigid peavad suurendama jõupingutusi Euroopa kaitsevõime parandamiseks, et luua tingimused koormuse nihkumiseks pikas perspektiivis, kus EL võtab oma kaitsmise eest suurema vastutuse;
73. väljendab heameelt ELi ja USA julgeoleku- ja kaitsedialoogi üle, mis on oluline verstapost tihedamas Atlandi-üleses koostöös; julgustab komisjoni asepresidenti ning liidu välisasjade ja julgeolekupoliitika kõrget esindajat pöörama selles dialoogis erilist tähelepanu ida- ja lõunanaabruse julgeolekule ning kaasama arutelusse sellised valdkonnad nagu vastastikused julgeoleku- ja kaitsealgatused, ÜJKP missioonid ja operatsioonid, desarmeerimine ja massihävitusrelvade leviku tõkestamine, terrorismivastane võitlus, luureteenistuste vahelise teabevahetuse parandamine, lõhkuvate tehnoloo­ giate mõju, kliimamuutused, hübriidohud, küberkaitse, sõjaväeline liikuvus, kriisiohje ja suhted strateegiliste konkurentidega;
74. kordab oma nõudmist institutsionaliseeritud julgeoleku- ja kaitsekoostöö järele Ühendkuningriigiga; julgustab Ühendkuningriiki tegema ELiga tõsiselt koostööd pakiliste strateegiliste probleemide lahendamisel, tagades meetmete vastastikuse täiendavuse ja koostoime; julgustab komisjoni asepresidenti ning liidu välisasjade ja julgeolekupoliitika kõrget esindajat kutsuma Ühendkuningriiki vajaduse korral nõukogu mitteametlikele välisministrite (ja kaitseministrite) istungitele, et vahetada arvamusi ühist huvi pakkuvates küsimustes, kaitstes samas täielikult ELi otsuste tegemise sõltumatust; juhib tähelepanu sellele, et samaaegsed projektid tulevaste lahinguõhusüsteemide arendamiseks on ressursside ebatõhus kasutamine, ning soovitab seetõttu mõlemad projektid ühendada; tunneb heameelt Ühendkuningriigi toetuse üle Ukrainale;
75. väljendab sügavat muret meie naabruskonnas suurenenud ebastabiilsuse pärast, mis on sageli tingitud pahatahtlike osalejate tahtlikust tegevusest, kes nõrgestavad mitmesuguste meetmete kaudu demokraatlikke reforme, et ELi pikapeale nõrgestada; rõhutab, et ELi julgeolek on tihedalt seotud meie lähinaabrite julgeolekuga ELi ida- ja lõunanaabruses ning Lääne-Balkani riikides; nõuab süvendatumat sõjalist ja julgeolekualast koostööd sarnaselt meelestatud idapartnerluse riikidega, sealhulgas idapartnerluse julgeolekumõõtme tugevdamise kaudu, ning tõhustatud julgeoleku- ja kaitsepoliitika alaseid dialooge, eriti Ukraina, Gruusia ja Moldova Vabariigiga; nõuab tihedamat koostööd julgeoleku- ja kaitsevaldkonnas lõunanaabruses asuvate partneritega; kutsub ELi üles etendama Vahemerel olulist rolli ja muutudes osalejaks, kes suudab